CELEX: 32012R0726
Language: sl
Date: 2012-08-06 00:00:00
Title: Izvedbena uredba Komisije (EU) št. 726/2012 z dne 6. avgusta 2012 o uvrstitvi določenega blaga v kombinirano nomenklaturo

10.8.2012   
            
            
               SL
            
            
               Uradni list Evropske unije
            
            
               L 213/3
            
         IZVEDBENA UREDBA KOMISIJE (EU) št. 726/2012
   z dne 6. avgusta 2012
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene Uredbi (EGS) št. 2658/87, je treba sprejeti ukrepe v zvezi z uvrstitvijo blaga iz Priloge k tej uredbi.
            
         
               (2)
            
            
               Uredba (EGS) št. 2658/87 je določila splošna pravila za razlago kombinirane nomenklature. Navedena pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali ji dodaja dodatne pododdelke in se predpiše s posebnimi določbami Unije za uporabo tarifnih in drugih ukrepov pri blagovni menjavi.
            
         
               (3)
            
            
               Po navedenih splošnih pravilih se blago iz stolpca (1) razpredelnice iz Priloge uvrsti pod oznako KN, ki je označena v stolpcu (2), iz razlogov iz stolpca (3) navedene razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (2) še tri mesece sklicuje na zavezujoče tarifne informacije, ki jih izdajo carinski organi držav članic v zvezi z uvrstitvijo blaga v kombinirano nomenklaturo in niso v skladu s to uredbo.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu (1) razpredelnice iz Priloge, se uvrsti v kombinirano nomenklaturo pod oznako KN iz stolpca (2) navedene razpredelnice.
   Člen 2
   Na podlagi člena 12(6) Uredbe (EGS) št. 2913/92 se je še tri mesece mogoče sklicevati na zavezujoče tarifne informacije, ki jih izdajo carinski organi držav članic in niso v skladu s to uredbo.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. avgusta 2012
      
         
            Za Komisijo V imenu predsednika
         
         Antonio TAJANI
         
            Podpredsednik
         
      
   
   
      (1)  UL L 256, 7.9.1987, str. 1.
   
      (2)  UL L 302, 19.10.1992, str. 1.
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Elektronska naprava (tako imenovana „enota za spremljanje dvigala na daljavo“), ki je v ohišju z merami približno 28 × 22 × 9 cm za vgraditev v jašek dvigala.
                  Naprava, ki sprejema informacije od različnih zunanjih senzorjev, se uporablja za spremljanje delovanja dvigala in odkrivanje vsakršnih nepravilnosti, na primer pri zagonu in zaustavitvi, odpiranju in zapiranju vrat, niveliranju, pri pogonskem motorju, zavorah, razsvetljavi kabine. Naprava preveri in obdela informacije ter jih prek modema pošlje vzdrževalnemu centru.
                  Po predložitvi in priključitvi modema lahko naprava po mikrofonu in zvočnikih, vgrajenih v kabino, zagotovi dvosmerno govorno komunikacijo med kabino dvigala in vzdrževalnim centrom.
               
               
                  9031 90 85
               
               
                  Uvrstitev opredeljujejo splošni pravili 1 in 6 za razlago kombinirane nomenklature, opomba 2(b) k poglavju 90 ter besedilo oznak KN 9031, 9031 90 in 9031 90 85.
                  Ker naprava ne vsebuje modema ali druge komunikacijske naprave, je uvrstitev med aparate za komunikacijo v žičnem omrežju pod tarifno številko 8517 izključena.
                  Ker naprava ne daje nobenih zvočnih ali vizualnih signalov, je uvrstitev med električne naprave za zvočno ali vizualno signalizacijo pod tarifno številko 8531 izključena.
                  Naprava spremlja in preverja delovanje dvigala ter obdeluje prejete podatke. Senzorji, v katerih se proizvajajo signali, ki jih je treba obdelati, niso vključeni v napravo. Naprava sama po sebi ne prikazuje teh signalov. Zato se šteje, da je naprava del instrumenta za preverjanje. Torej je uvrstitev kot nepopoln stroj pod tarifno številko 9031 izključena.
                  Napravo je zato treba uvrstiti pod oznako KN 9031 90 85 kot del instrumentov, naprav in strojev za preverjanje, ki niso navedeni ali zajeti drugje v poglavju 90.